Source: https://www.najpravo.sk/judikatura/obcianske-pravo/vecne-prava/bezpodielove-spoluvlastnictvo-manzelov/darovanie-a-bsm-1891.html?print=1
Timestamp: 2019-12-16 12:13:50+00:00
Document Index: 4184778

Matched Legal Cases: ['§ 39', 'súd ', '§ 39', '§ 63', '§ 64', '§ 39']

2.11. 2012, 16:40 | najpravo.sk
Darovanie napr. rodinného domčeka patriaceho do bezpodielového spoluvlastníctva manželov jedným z manželov druhému manželovi treba posudzovať ako obchádzanie (§ 39 O.z.) kogentných ustanovení Občianskeho zákonníka o rozsahu a trvaní bezpodielového spoluvlastníctva manželov.
(rozhodnutie Najvyššieho súdu SSR zo dňa 27. 4. 1977, sp. zn. 1 Cz 42/1977, R 6/1979)
Darovacou zmluvou uzavretou 10.9.1974 daroval P. N. svojej manželke M. N. rodinný domček č. 610 v K. so stavebnou parcelou, dvorom a záhradou.
Štátne notárstvo v Nových Zámkoch svojím rozhodnutím túto zmluvu registrovalo.
Najvyšší súd SSR rozhodol o sťažnosti pre porušenie zákona, ktorú podal generálny prokurátor SSR, tak, že týmto rozhodnutím štátneho notárstva bol porušený zákon.
Z dotazníka a čestného vyhlásenia k registrácii a k spoplatneniu zmluvy, predloženého štátnemu notárstvu, bolo vidno, že obdarovaná uzavrela s darcom manželstvo 10.8.1964. Podľa výpisu z pozemkovej knihy manželia P. N. a M. N. nadobudli nehnuteľnosti, ktoré boli predmetom prevodu, v roku 1970, teda počas trvania svojho manželstva. Tieto nehnuteľnosti patria teda do ich bezpodielového spoluvlastníctva.
Darovanie vecí patriacich do bezpodielového spoluvlastníctva manželov jedným manželom druhému manželovi nie je možné, lebo by to znamenalo premenu vlastníckeho režimu veci, ktorá sa nachádza v bezpodielovom spoluvlastníctve, na výlučné vlastníctvo iba jedného z manželov. Tým by došlo k obchádzaniu kogentných ustanovení o rozsahu bezpodielového spoluvlastníctva manželov a k zániku spoluvlastníctva k spoločným veciam manželov. K zániku bezpodielového spoluvlastníctva manželov môže dôjsť iba v prípadoch zákonom presne určených, nie však dispozíciou účastníkov, a teda ani vzájomnou darovacou zmluvou.
Darovacia zmluva, ktorou jeden manžel daruje vec patriacu do bezpodielového spoluvlastníctva manželov druhému manželovi, je teda so zreteľom na ustanovenie § 39 O. z. neplatná. Malo preto štátne notárstvo odmietnuť registráciu uvedenej darovacej zmluvy.
Keď štátne notárstvo ohlásenú darovaciu zmluvu registrovalo, porušilo svojím rozhodnutím zákon v ustanoveniach § 63 ods. 1, § 64 ods. 2 Not. por. a v ustanovení § 39 O. z.